ভাই বাবুলকে ফের ঝালমুড়ি খাওয়াতে চাইলেন দিদি মমতা। বাবুল জানালেন, উন্নয়নের স্বার্থে তিনি রাজি। 
নেদারল্যান্ডস যাওয়ার জন্য সোমবার সকালে কলকাতা বিমানবন্দরের সাধারণ লাউঞ্জে অপেক্ষা করছিলেন মুখ্যমন্ত্রী মমতা বন্দ্যোপাধ্যায়। সেই সময় মুম্বই যাওয়ার জন্য বিমানবন্দরে পৌঁছন কেন্দ্রীয় ভারী শিল্প প্রতিমন্ত্রী বাবুল সুপ্রিয়। বিমানবন্দরেই মুখ্যমন্ত্রীর সঙ্গে দেখা হয় তাঁর। সূত্রের খবর, তখন চায়ে বিস্কুট ডুবিয়ে খাচ্ছিলেন বাবুল। সৌজন্য বিনিময়ের মধ্যেই ঝালমুড়ির প্রসঙ্গ তোলেন মুখ্যমন্ত্রী। তাঁর সঙ্গে ফের ঝালমুড়ি খাওয়ার কথা বলেন তিনি। এ প্রসঙ্গে পরে বাবুলের কাছে জানতে চাওয়া হলে তাঁর বক্তব্য, ‘‘বিমানবন্দরে হঠাৎই মুখ্যমন্ত্রীর সঙ্গে দেখা হয়ে গিয়েছিল। ঝালমুড়ির কথাও উঠেছে। তবে সবটাই সৌজন্যমূলক কথাবার্তা।’’ 
প্রসঙ্গত, ২০১৫ সালের ৯ মে নজরুল মঞ্চ থেকে রাজভবনে যাওয়ার পথে মুখ্যমন্ত্রীর গাড়িতে সওয়ার ছিলেন বাবুল। ভিক্টোরিয়া মেমোরিয়ালের সামনে গাড়ি থেকে নেমে মুখ্যমন্ত্রীর সঙ্গে ঝালমুড়ি এবং ফুচকা খেয়েছিলেন তিনি। এর পরেই রাজ্য রাজনীতিতে পরিচিত হয়ে ওঠে এই ‘ঝালমুড়ি সূত্র’। যা নিয়ে প্রশ্ন উঠেছিল রাজ্য বিজেপি’র অন্দরে। যদিও আসানসোলের সাংসদ সেদিকে কর্ণপাত করেননি। দলের রাজ্য দফতরে ‘জনতার দরবার’ কর্মসূচিতেও ঝালমুড়ি খেতে দেখা যায় বাবুলকে। এমনকী, চলতি বছরের গোড়ায় ইস্ট-ওয়েস্ট মেট্রোর প্রাথমিক জট কাটার প্রেক্ষিতেও সেই ‘ঝালমুড়ি সূত্রে’র প্রসঙ্গ তুলেছিলেন কেন্দ্রীয় মন্ত্রী। 
এদিন বাবুলকে মমতা ঝালমুড়ি খাওয়ার প্রস্তাব দেওয়ায় ফের সেই প্রসঙ্গ উঠেছে। বাবুল বলেন, ‘‘উন্নয়নের স্বার্থে যে কোনও জায়গাতেই আমি ঝালমুড়ি খেতে রাজি। সে রাস্তায় হোক, বা বিমানবন্দরে, কিংবা অন্য যে কোনও জায়গায়।’’ ঘটনা হল, ‘ঝালমুড়ি সূত্র’কে কাজে লাগিয়েই ইস্ট-ওয়েস্ট মেট্রোর জট কাটানোর জন্য মুখ্যমন্ত্রীকে একাধিকবার চিঠি লিখেছিলেন বাবুল। ঘটনাচক্রে, এদিন সেই জট কেটেছে। হেরিটেজ ভবনের নীচ দিয়ে মেট্রোর সুড়ঙ্গ তৈরির জন্য শর্তসাপেক্ষে অনুমতি পেয়েছেন মেট্রো রেল কর্তৃপক্ষ।